Ego Galterus Dei gratia Lingonensis Episcopus, praesentibus et futuris notum facio me donasse Ecclesiae sancti Stephani Diuionensis quidquid habebam in Ecclesiis beatae Mariae, beati Petri, beati Michaelis, beati Nicolai, beati Medardi Diuionis, nihilque in eis retinuisse, statuens uidelicet ut quicumque Ecclesiae sancti Stephani diuionensis, perpetuis deinceps temporibus, abbas extiterit, praedictarum Ecclesiarum parochialium curam, remota omni calumpnia, habeat et quibuscumque sacerdotibus administrationem distribuat seu committat; quas quidem Ecclesias seu earum capellanos a sinodo et a qualibet exactione, deinceps et immunes esse decernimus; saepedictae Ecclesiae beati Stephani iuri et dominio omnimodo mancipauimus. Hanc autem donationem laudauit Hugo uenerabilis archidiaconus noster.